2010/0197 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning til vedtagelsen af Europa-Parlamentets og Rådets forordning om indførelse af overgangsordninger for bilaterale investeringsaftaler mellem medlemsstaterne og tredjelande

1. Baggrund

Forslag sendt til Europa-Parlamentet og Rådet (dokument KOM(2010) 344 endelig – 2010/0197 COD): || 7/7/2010

Europa-Parlamentets holdning ved førstebehandlingen: || 10/5/2011

Vedtagelse af Rådets holdning: || 4/10/2012

2. Formålet med Kommissionens forslag

Med Lissabontraktaten fik Unionen enekompetence inden for direkte udenlandske investeringer som led i den fælles handelspolitik. I overensstemmelse med artikel 2 i traktaten om Den Europæiske Unions funktionsmåde (TEUF) er det kun Unionen, der kan lovgive og vedtage juridisk bindende retsakter på et område, hvor Unionen har fået enekompetence. Da der mangler en udtrykkelig overgangsordning i TEUF, som fastlægger status for medlemsstaternes bilaterale investeringsaftaler, vil Kommissionens forslag til en forordning skabe juridisk sikkerhed for investorer, der har fordel af disse aftaler, og tillade, at de investeringsaftaler, der i øjeblikket gælder mellem medlemsstaterne og tredjelande, fortsætter, og samtidig skabe en mekanisme, der – under visse betingelser – giver medlemsstaterne mulighed for at forhandle og indgå sådanne aftaler i fremtiden.

3. Bemærkninger til Rådets holdning

Rådets holdning, som blev vedtaget ved førstebehandlingen, afspejler til fulde den aftale, som blev indgået ved trepartsmødet mellem Rådet, Europa-Parlamentet og Kommissionen, og indgået den 29. maj 20012. Hovedindholdet af aftalen er at:

– Fastlægge status inden for EU-retten for medlemsstaternes bilaterale investeringsaftaler, som blev indgået før Lissabontraktatens ikrafttrædelse, ved at bekræfte, at disse aftaler kan anvendes (eller træde i kraft), indtil de erstattes af en EU-investeringsaftale

– Fastlægge betingelserne for, hvornår medlemsstaterne kan indgå og/eller opretholde de bilaterale investeringsaftaler, som blev undertegnet mellem Lissabontraktatens ikrafttrædelse og nærværende forordnings ikrafttrædelse

– Ensrette betingelserne og procedurerne for, hvornår medlemsstaterne kan ændre eller indgå bilaterale investeringsaftaler med tredjelande efter forordningens ikrafttrædelse

– Sikre, at opretholdelsen af medlemsstaternes investeringsaftaler, eller tilladelsen til at indlede forhandlinger eller indgå bilaterale investeringsaftaler med tredjelande, ikke er til hinder for Unionens forhandlinger om eller indgåelse af fremtidige investeringsaftaler

– Give Kommissionen gennemførelsesbeføjelser i overensstemmelse med forordning (EU) nr. 182/2011 med henblik på anvendelsen af forordningen, og anvende rådgivningsproceduren til vedtagelse af afgørelser om tilladelse i henhold til forordningen.

Kommissionen støtter fuldt ud den aftale, der blev indgået på trepartsmødet.

4. Erklæringer

Kommissionen accepterede og støttede Rådets, Parlamentets og Kommissionens fælles erklæring om, at brugen af komitologi i forordningen ikke må skabe præcedens for kommende retsakter om beføjelser til medlemsstaterne på områder, hvor Unionen har enekompetence, og at valget af rådgivningsproceduren ikke må skabe præcedens for kommende gennemførelsesretsakter som led i den fælles handelspolitik.

5. Konklusion

Kommissionen accepterer Rådets holdning.